《送曹源公游西樵卜隐》
明代·释古卷

云中鸡犬似仙邻，欲扫何峰可避尘。谷口片霞窥过客，松间微月照幽人。

竹香晚食寻烧笋，花落行单羡积茵。想得到时衣履湿，满山红雨杜鹃春。

作者简介：古卷，字破尘。从化人。俗姓邓，原名璁。诸生。明桂王永历三年（一六四九）从天然禅师剃落，随入雷峰。因求道过苦，遂以病蜕。事见清徐作霖、黄蠡《海云禅藻集》卷二。